มาม่า เครื่องจักรผลิตเงิน ของเครือสหพัฒน์
รู้หรือไม่ เฉพาะแค่เงินสดในบริษัทไทยเพรซิเดนท์ฟูดส์ เจ้าของบะหมี่กึ่งสำเร็จรูปแบรนด์ มาม่า  สามารถนำไปซื้อ สายการบินนกแอร์ ได้ทั้งบริษัท โดยไม่ต้องกู้ แถมได้เงินทอน  แล้วสินค้าง่ายๆ แบบ มาม่า ซองละ 5 บาท เป็นเครื่องจักรผลิตเงินที่ทรงพลังขนาดไหนให้กับเครือสหพัฒน์? ลงทุนแมนจะเล่าให้ฟัง
3 ม.ค. 2563

มาม่า เครื่องจักรผลิตเงิน ของเครือสหพัฒน์ / โดย ลงทุนแมน
รู้หรือไม่ เฉพาะแค่เงินสดในบริษัทไทยเพรซิเดนท์ฟูดส์ เจ้าของบะหมี่กึ่งสำเร็จรูปแบรนด์ มาม่า 
สามารถนำไปซื้อ สายการบินนกแอร์ ได้ทั้งบริษัท โดยไม่ต้องกู้ แถมได้เงินทอน
แล้วสินค้าง่ายๆ แบบ มาม่า ซองละ 6 บาท
เป็นเครื่องจักรผลิตเงินที่ทรงพลังขนาดไหนให้กับเครือสหพัฒน์?
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
คนไทยส่วนใหญ่ใช้คำว่า “มาม่า” เป็นคำที่เรียกแทนบะหมี่กึ่งสำเร็จรูป
ไม่ว่าจะเป็นร้านอาหารตามสั่งที่เราขอเส้นมาม่า
รวมไปถึงการใช้คำว่ามาม่าเรียกแทนบะหมี่สำเร็จรูปของประเทศอื่น เช่น มาม่าเกาหลี หรือ มาม่าอินโด..
ที่เป็นแบบนี้ก็เพราะว่า มาม่า เป็นแบรนด์ที่แข็งแกร่ง ติดตลาดมายาวนานกว่า 40 ปี
และสามารถครองส่วนแบ่งตลาดบะหมี่กึ่งสำเร็จรูปไว้กว่าร้อยละ 50
นอกจากบริษัท ไทยเพรซิเดนท์ฟูดส์ จะเป็นเจ้าของแบรนด์มาม่า 
บริษัทนี้ยังถือหุ้นอยู่ในเพรซิเดนท์เบเกอรี่เจ้าของแบรนด์ ขนมปังฟาร์มเฮ้าส์
ซึ่งทั้งหมดนี้อยู่ในธุรกิจเครือ สหพัฒนพิบูล
เรามาดูรายได้และกำไร ย้อนหลังของบริษัท ไทยเพรซิเดนท์ฟูดส์ จำกัด (มหาชน)
ปี 2559 รายได้ 21,144 ล้านบาท กำไร 2,871 ล้านบาท
ปี 2560 รายได้ 21,631 ล้านบาท กำไร 2,853 ล้านบาท
ปี 2561 รายได้ 22,437 ล้านบาท กำไร 3,404 ล้านบาท
โดยบริษัทนี้มีรายได้ทุกๆ 100 บาทมาจาก
บะหมี่กึ่งสำเร็จรูป 53 บาท
เบเกอรี่ (ฟาร์มเฮ้าส์) และ ขนมปังกรอบ 37 บาท
น้ำผลไม้ และ บรรจุภัณฑ์ 10 บาท
จากตัวเลขผลประกอบการ สะท้อนให้เห็นว่าแม้บริษัทจะมีรายได้หลักๆ มาจากมาม่า และ ขนมปังฟาร์มเฮ้าส์ บริษัทก็ยังสามารถเติบโตได้ต่อเนื่อง
อีกจุดที่น่าสนใจที่หลายคนคิดไม่ถึง คือ 
บริษัทที่ขาย มาม่า และ ขนมปังฟาร์มเฮ้าส์ แห่งนี้
สามารถทำอัตรากำไรสุทธิได้สูงถึง 15%
เมื่อสินค้าสามารถขายได้ในราคาถูก แถมทำกำไรได้ดี
บวกกับการเป็นสินค้าที่เราซื้อซ้ำเป็นประจำ
บริษัท ไทยเพรซิเดนท์ฟูดส์ จึงเปรียบเสมือนเครื่องจักรผลิตเงินสด 
ที่มีกำไรไหลเข้าบริษัททุกปี โดยที่บริษัทแทบจะไม่ต้องง้อเงินกู้จากธนาคาร
เพราะกำไรที่บริษัททำได้ในแต่ละปี มากพอที่จะนำไปลงทุน 
แถมยังล้นจนต้องนำไปฝากธนาคาร
นอกจากฝากธนาคาร บริษัทนี้ยังเอาเงินสดที่ล้นไปลงทุนชั่วคราวในสินทรัพย์ทางการเงินต่างๆ
ปี 2561 มูลค่าเงินสด เงินฝากประจำ เงินลงทุนชั่วคราวต่างๆ ของบริษัท ไทยเพรซิเดนท์ฟูดส์มีมูลค่าสูงถึง 7,987 ล้านบาท ซึ่งเงินจำนวนนี้ สามารถนำไปซื้อกิจการในประเทศไทยได้หลายแห่ง เช่น
อิตาเลียนไทย ดีเวล๊อปเมนต์ มูลค่าบริษัท 7,920 ล้านบาท
โนเบิล ดีเวลลอปเมนท์ มูลค่าบริษัท 7,623 ล้านบาท
สายการบินนกแอร์ มูลค่าบริษัท 6,279 ล้านบาท
ปิดท้ายด้วยข้อมูลที่น่าสนใจ
นอกจากมาม่าจะเป็นเครื่องจักรผลิตเงินให้กับเครือสหพัฒน์แล้ว มาม่ายังเป็นหนึ่งในหุ้นห่านทองคำของคุณนิติ โอสถานุเคราะห์ เศรษฐีนักลงทุนของประเทศไทย
ปัจจุบัน คุณนิติ ถือหุ้นบริษัทไทยเพรซิเดนท์ฟูดส์ 3,334,336 หุ้น คิดเป็นมูลค่ากว่า 597 ล้านบาท
ปีนี้ บริษัทไทยเพรซิเดนท์ฟูดส์จ่ายเงินปันผลไปแล้ว 3 ครั้ง รวม 4.27 บาท ต่อ หุ้น
หมายความว่าปีนี้ คุณนิติ รับเงินปันผลจากมาม่าไปแล้ว กว่า 14 ล้านบาท..
----------------------
Blockdit โซเชียลมีเดีย รูปแบบใหม่
----------------------
References
-Investor Relation, TFMAMA
-Settrade